
Egy magyarországi termálkút (Köröm) mikrobialitjainak ásványtani és mikrobiológiai vizsgálata

A sztromatolitok a Földön fellelhető legősibb szoros együttélésben élő életformák. Jelenlétük egészen 3,7 milliárd évvel ezelőttig követhető vissza a karbonátos fosszíliák vizsgálata által. Ezen ősi életközösségek modern analógiái a mikrobialitok, melyek esetén az organomineralizációs folyamatok aktívak és ez által napjainkban is megfigyelhetők. A Tokaji-hegység közelében elhelyezkedő Köröm termálkút 79,2 oC fokos vizet emel a felszínre közel 2 km mélységből. A kút vízének elvezető medre mentén a karbonát kiválások több cm vastagságú, színátmenetes, rétegzett zöld és vörös biofilmekkel tarkítottak, melyek belsejében szabad szemmel is látható apró ásványi szemcsés lerakódások jelentek meg. A biofilm minták fénymikroszkópos vizsgálata során a lerakódások mezostruktúrája a vörös biofilm esetén sztromatolitokra jellemzően vertikálisan rétegzettnek, míg a zöld biofilm esetén trombolitokra jellemzően szabálytalan foltos szerkezetűnek bizonyult. A biofilmekről készült pásztázó elektronmikroszkópos felvételek alapján eltérő kokkusz és pálcika morfológiájú baktériumok sokasága volt megfigyelhető fonalas mikrobák hálózatába ágyazva. A mikrobák nagy hányada a (szférikus és tűszerű) kristálykiválások közvetlen közelében, vagy azok felszínén, illetve azokat átszőve jelent meg. A minták ásványos összetételének vizsgálata mikro-röntgendiffrakció (mikro-XRD) segítségével valósult meg. A különböző biofilm rétegek aragonitot és kalcitot tartalmaztak változó arányban. Kivételt képez ez alól a zöld biofilm alsó rétege, melyben nagyobb részt aragonit kiválás volt megfigyelhető. Mivel a termálkút térségében ezen hőmérsékleti értékek mellett általában aragonit kiválás dominál, ezért a kalcit jelenléte feltehetőleg a mikroba közösségek aktivitásának köszönhető. A minták Archaea és Bacteria közösségeinek összehasonlítása 16S rRNA gén amplikon szekvenálás segítségével történt. Az eredmények arra utaltak, hogy számos még ismeretlen termofil taxon járulhatott hozzá a karbonát kiválások létrejöttéhez. A biofilmekben legnagyobb arányban a Bacteroidota és Cyanobacteria törzsek voltak jelen, azonban ezen törzsek képviselői mintánként nagy mértékben eltértek alacsonyabb rendszertani kategória szinten (például a Geitlerinema PCC-8501 és Raineya csoportok a zöld biofilmben jelentek meg, míg az Oxyphotobacteria, azonosítatlan Saprospiraceae és azonosítatlan Cytophagales csoportok a vörös biofilmre voltak jellemzőek).



